《和咏荆轲》
明代·黄淳耀

六国本蚩蚩，弱姬而为嬴。前锋指督亢，太子呼荆卿。

雪泣视日影，戴头入咸京。金注岂再掷，不待彼客行。

秦强资盗马，楚霸用绝缨。取士以度外，能屈四海英。

忆昨燕市上，剑歌有雄声。狗屠与渐离，皆足托死生。

拈掇苦不广，自致匕鬯惊。丹诚昧大计，轲亦负虚名。

客中有此奇，寄在何门庭。早进黄金台，当值数十城。

在燕非一昔，临发乃经营。岂惟剑术疏，好谋不好成。

千秋博浪椎，一击非凡情。

作者简介：黄淳耀（1605～1645）明末进士、抗清英雄。初名金耀，字蕴生，一字松厓，号陶庵，又号水镜居士，汉族，南直隶苏州府嘉定（今属上海）人。曾组“直言社”，崇祯十六年成进士，归益研经籍。弘光元年，嘉定人抗清起义，与侯峒曾被推为首领。城破后，与弟黄渊耀自缢于馆舍。能诗文，有《陶庵集》。